Proiect UE

**PARLAMENTUL REPUBLICII MOLDOVA**

**L E G E**

**pentru modificarea unor acte legislative**

Parlamentul adoptă prezenta lege organică.

**Art. I. Articolul 8 litera c) din Legea nr.192/1998 privind Comisia Naţională a Pieţei Financiare (republicată în Monitorul Oficial al Republicii Moldova, 2007, nr.117–126BIS), cu modificările ulterioare, se modifică după cum urmează:**

cuvintele „precum și” se exclud;

după cuvintele „acordă autorizaţii de reorganizare a acestora” se completează cu textul „înregistrează și supraveghează agențiile de rating de credit a căror ratinguri de credit sunt utilizate în contextul legislației privind piața financiară nebancară,”.

**Art. II.** – **Legea nr.171/2012 privind piața de capital (Monitorul Oficial al Republicii Moldova, 2012, nr.193-197, art.665), cu modificările ulterioare, se modifică după cum urmează:**

1. La articolul 6:

după noțiunea „*angajament ferm*” se completează cu noțiunile „*analist de rating”* și „*agenție* *de rating de credit* ” cu următorul cuprins:

„*analist de rating* – persoană fizică care execută funcții de analiză necesare pentru acordarea unui rating de credit;

*agenție* *de rating de credit* – persoană juridică a cărei activitate include acordarea, cu titlu profesional, de ratinguri de credit, înregistrată în modul stabilit de Comisia Națională;”

după noțiunea „*investitor calificat*” se completează cu noțiunea „*în scopuri de reglementare*” cu următorul cuprins:

*„în scopuri de reglementare* – utilizarea ratingurilor de credit în scopul specific de respectare a actelor normative;”

după noțiunea „*persoane relevante*” se completează cu noțiunea „*perspectivă de rating*” cu următorul cuprins:

*„perspectivă de rating* – opinie privind direcția probabilă a unui rating de credit pe termen scurt, pe termen mediu sau în ambele cazuri;”

după noțiunea *„proiect de achiziție”* se completează cu noțiunea „*rating de credit*” cu următorul cuprins:

*„rating de credit* – opinie acordată pe baza unui sistem de clasificare bine stabilit și definit al categoriilor de rating, referitoare la bonitatea unei entități, a unei creanțe sau a unei obligații financiare, a unui titlu de creanță sau a unei acțiuni preferențiale și altor instrumente financiare ori a unui emitent de astfel de creanțe sau obligații financiare, titluri de creanță sau acțiuni preferențiale și alte instrumente financiare;”;

1. Capitolul IV se completează cu secțiunea a 7-a cu următorul cuprins:

„**Secțiunea a 7-a**

**Agențiile de rating de credit**

**Articolul 881.** Dispoziții generale privind agențiile de rating de credit

1. Prevederile prezentei secțiuni se aplică ratingurilor de credit acordate de agențiile de rating de credit înregistrate de către Comisia Națională, care sunt fie publicate, fie distribuite în baza unui abonament.
2. Ratingurile de credit care sunt fie publicate, fie distribuite în baza unui abonament, pot fi acordate doar de către agențiile de rating de credit înregistrate de către Comisia Națională sau de către o altă autoritate recunoscută de către Comisia Națională în acest sens.
3. Ratingurile de credit pot fi utilizate în scopuri de reglementare numai dacă acestea sunt acordate de agenții de rating de credit înregistrate de către Comisia Națională sau de către o altă autoritate recunoscută de către Comisia Națională în acest sens.
4. Atunci când un prospect conține o trimitere la unul sau mai multe ratinguri de credit, emitentul, ofertantul sau persoana care solicită admiterea la tranzacționare pe o piață reglementată se asigură că prospectul cuprinde, de asemenea, informații clare și vizibile care precizează dacă ratingurile în cauză sunt emise de o agenție de rating înregistrată de către Comisia Națională sau de către o altă autoritate recunoscută de către Comisia Națională în acest sens.

**Articolul 882.** Înregistrarea și supravegherea agențiilor de rating de credit

1. Pentru înregistrarea agenției de rating de credit, solicitantul depune în adresa Comisiei Naţionale o cerere, care va conține următoarele informații, cu anexarea documentelor corespunzătoare:
2. datele de identificare ale agenției de rating (denumirea completă, IDNO, sediul, numele şi prenumele administratorului, telefonul de contact, fax, adresa electronică, pagina web);
3. datele de identificare și de contact (numele, prenumele, domiciliul, IDNP, telefonul de contact) ale responsabilului de verificarea conformității;
4. statutul;
5. clasa ratingurilor de credit pentru care agenția de rating solicită înregistrarea (ratinguri de entități, de instrumente financiare);
6. datele de identificare și de contact (numele, prenumele/denumirea, domiciliul/sediul, IDNP / IDNO) ale acţionarilor/asociaţilor, precum şi mărimea cotei de participare a acestora la capitalul social al agenției de rating;
7. structura organizatorică și conducerea societății;
8. resursele financiare pentru desfășurarea activităților de rating de credit;
9. personalul agenției de rating și competențele acestuia;
10. informații privind sucursalele agenției de rating, în cazul în care urmează să-și desfășoare activitatea și prin intermediul acestora;
11. descrierea procedurilor și a metodologiilor utilizate în acordarea și revizuirea ratingurilor;
12. politicile privind conflictele de interese;
13. informații referitoare la analiștii de rating;
14. condițiile de remunerare și de evaluare a performanței;
15. alte servicii decât activitățile de rating de credit, pe care agenția de rating intenționează să le presteze;
16. programul de activitate al solicitantului, aprobat prin decizia organului competent al acestuia;
17. documente și informații detaliate cu privire la acordurile de externalizare preconizate, inclusiv cu privire la entitățile care își asumă funcții externalizate.
18. În termen de 3 de zile lucrătoare de la recepționarea cererii specificate la alin.(1), Comisia Națională notifică agenția de rating de credit despre aceasta.
19. În termen de 60 de zile lucrătoare de la notificarea menționată la alin.(2), Comisia Națională examinează cererea de înregistrare a agenției de rating de credit conform criteriilor stabilite de prezenta secțiune și actele normative ale Comisiei Naționale și adoptă o decizie de înregistrare sau de refuz al înregistrării agenției de rating de credit.
20. Dacă Comisia Națională consideră, în mod rezonabil, că cererea depusă este incompletă, incorectă sau sunt necesare informaţii sau documente suplimentare, în perioada termenului de examinare, dar nu mai tîrziu de a 50-a zi lucrătoare din cadrul acestui termen, Comisia Naţională este în drept să solicite documente şi informaţii suplimentare.
21. Taxa de înregistrare a agențiilor de rating de credit este de 10000 lei și se varsă în bugetul Comisiei Naţionale pînă la data înregistrării agenției de rating de credit.
22. Comisia Națională aplică agențiilor de rating de credit o taxă de supraveghere anuală care este proporțională cu cifra de afaceri a agenției de rating de credit în cauză și care se stabilește anual de către Comisia Națională.
23. Agenția de rating de credit înregistrată trebuie să îndeplinească, în orice moment, condițiile prevăzute la alin.(1).
24. Agenția de rating de credit notifică fără întârziere Comisiei Naționale orice modificare a condițiilor pentru înregistrarea inițială, inclusiv deschiderea sau închiderea unei sucursale, modificările materiale avute în vedere pentru metodologiile de rating, modelele sau ipotezele principale de rating sau noile metodologii de rating.
25. Agenția de rating de credit poate furniza servicii, altele decât realizarea de ratinguri de credit (servicii auxiliare). Serviciile auxiliare nu constituie activități de rating de credit și includ prognoze de piață, estimări ale tendințelor economice, analize de preț și alte analize generale de date, precum și serviciile de distribuție conexe.
26. Agenția de rating de credit pune la dispoziția Comisiei Naționale, la solicitarea acesteia, informațiile necesare pentru a permite Comisiei Naționale să supravegheze în mod continuu respectarea cerințelor prezentei legi și actelor normative ale Comisiei Naționale.
27. Comisia Națională poate solicita, printr-o cerere simplă sau printr-o decizie, agențiilor de rating de credit, persoanelor implicate în activități de rating de credit, entităților cărora li se acordă ratinguri și părților terțe legate de acestea, părților terțe cărora agențiile de rating de credit le-au externalizat funcții operaționale sau activități, precum și altor persoane implicate sau având legături apropiate și substanțiale cu agențiile de rating de credit sau cu activitățile de rating de credit, să furnizeze toate informațiile necesare pentru îndeplinirea sarcinilor sale.
28. Persoanele menționate la alin.(11) sau reprezentanții acestora și, în cazul persoanelor juridice sau al asociațiilor fără personalitate juridică, persoanele autorizate prin lege sau prin statut să le reprezinte, furnizează informațiile solicitate de către Comisia Națională. Avocații autorizați în mod corespunzător să acționeze pot furniza informațiile în numele clienților lor. Aceștia din urmă rămân pe deplin răspunzători în cazul în care informațiile furnizate sunt incomplete, incorecte sau induc în eroare.
29. Comisia Națională radiază înregistrarea unei agenții de rating de credit, dacă aceasta:

a) renunță în mod expres la înregistrare sau nu a mai acordat ratinguri de credit în ultimele șase luni;

b) a obținut înregistrarea prin declarații false sau alte modalități neregulamentare;

c) nu mai îndeplinește condițiile în temeiul cărora a fost înregistrată.

**Articolul 883.** Cerințe generale privind activitatea agențiilor de rating de credit

1. Agențiile de rating de credit iau toate măsurile necesare pentru a se asigura că acordarea unui rating de credit sau a unei perspective de rating nu este afectată de existența sau potențiala existență a unor conflicte de interese.
2. Agențiile de rating de credit publică metodologiile, modelele și ipotezele principale pe care le folosesc în activitățile lor de rating de credit, precum și modificările acestora.
3. Agențiile de rating de credit utilizează metodologii de rating riguroase, sistematice și continue, care sunt supuse validării bazate pe experiența anterioară, inclusiv pe controlul *a posteriori*.
4. Agențiile de rating de credit monitorizează ratingurile de credit și își revizuiesc ratingurile și metodologiile în permanență și cel puțin o dată pe an, în special atunci când intervin schimbări semnificative care ar putea influența un rating de credit.
5. Agenția de rating instituie proceduri interne pentru monitorizarea impactului pe care îl au schimbările conjuncturii macroeconomice sau a condițiilor de pe piața financiară asupra ratingurilor de credit
6. În îndeplinirea sarcinilor care îi revin în temeiul legislației în domeniul pieței de capital, nici Comisia Națională și nici o altă autoritate publică nu intervine asupra conținutului ratingurilor de credit sau asupra metodologiilor.
7. Agențiile de rating de credit nu pot utiliza numele Comisiei Naționale sau al unei alte autorități competente într-un mod care ar putea indica sau sugera aprobarea de către Comisia Națională sau orice autoritate competentă a ratingurilor de credit sau a oricăror activități de rating ale agenției de rating de credit.
8. Comisia Națională nu poartă nici o responsabilitate și nu oferă asigurări în ceea ce privește corectitudinea și exactitatea ratingurilor de credit acordate de agențiile de rating de credit.
9. Prevederile art.39 alin.(1) lit.a)-d), lit.f) și alin.(4), art.41 alin.(1) lit.a)-lit.f) și lit.h), alin.(3)-(7), art. 42 alin.(1)-(3), art.46 alin.(1)-(4) și art.50 alin.(4) se aplică corespunzător în raport cu agențiile de rating de credit.

**Articolul 884.** Reglementarea activității agențiilor de rating de credit

(1) Cerințele privind desfășurarea activității agențiilor de rating de credit, condițiile de acordare și publicare a ratingurilor de credit, precum și regulile referitoare la organizarea și modul în care acționează agențiile de rating de credit, inclusiv acționarii și membrii acestora, sînt reglementate de actele normative ale Comisiei Naţionale.

(2) În cazul în care nu se respectă prevederile prezentei secțiuni, Comisia Naţională este în drept să aplice sancţiuni.”

**Art. III.** – Prezenta lege intră în vigoare la data publicării în Monitorul Oficial al Republicii Moldova.

**Președintele Parlamentului**